  Виталий Пронин Ӧтчамын ваньмыз луыны кулэ 382 делегат (котькуд 1400 удмуртлэсь быдэн 1 адями).Таяз арняе «Удмурт Кенешлэн» ортчем Пичи кенешаз Игорь Семёнов ивортӥз: 13-тӥез Бадӟым ӧтчам ортчоз 2016-тӥ арын 10-тӥ-11-тӥ тулыспалэ (феврале) Удмурт театрын. Пусйыны кулэ: таӵеез кемалась ӧй вал ни, удмуртъёслэн берло отчамъёссы ортчылӥзы дыртӥд-вуттӥд одӥг нунал ӵоже. Но та рад, экономикаын секыт югдур шоры учкытэк, элькун кивалтэт дурбасьтӥз «Удмурт Кенешлэн» таӵе ӵектонэзлы, угось нуналскын гинэ ужез рос-прос радъяны нокызьы уг луы - дыр кошке отчётлы но быръёнъёслы гинэ, нош зэмос сюлэмшугъяськытӥсь ужпумъёсты эскерыса вуттоно ӧвӧл. Пичи кенеш чакламъя, ӧтчамын делегатъёс ужалозы 6 удысъя: - дышетон но кылэз азинтон, - этнополитика но право, - егитъёсын ужан, - лулчеберет, - ивор вӧлмытон, - семья но тазалыкез утён. Ваньмыз луыны кулэ 382 делегат (котькуд 1400 удмуртлэсь быдэн 1 адями). Шаерысьтымы сяна, лыктыны кулэ сьӧрлось но куноос: Москваысь, Башкортостанысь, Татарстанысь, Свердловск, Перм, Киров улосъёсысь, Комиысь, Марий Элысь… Съездлы дасяськон мытэмын ни, соин ик кинлэн вань отын эскероно ужпумъёсъя ӵектонъёсыз - ивортэ. «Удмурт дунне» озьы ик дась мылкыдъёстэс-малпанъёстэс печатланы но кивалтӥсьёс доры вуттыны. Пичи кенешын озьы ик тодмо луиз: Удмурт Элькунысь Общественной палатае ӵектэмын «Удмурт Кенешлэн» тӧроез, Россиысь Фин-угор калыкъёслэн консультативной комитетсылэн ёзчиез Игорь Семёнов. Та интыын азьвыл ужаз Валентин Тубылов. Зинаида Рябинина Туспуктӥз Леонид Гонин Теги: Удмурткенеш  